НАРЕДБА № 8 ОТ 27 ЮНИ 2018 Г. ЗА ДЕЙНОСТИТЕ ПО ЗДРАВНО КОНСУЛТИРАНЕ, ПРОФИЛАКТИЧНИ ПРЕГЛЕДИ И ИЗСЛЕДВАНИЯ НА ЛИЦА, НАВЪРШИЛИ 16 ГОДИНИ, ЗА КОИТО НЕ Е НЕОБХОДИМО СЪГЛАСИЕТО НА РОДИТЕЛЯ ИЛИ ПОПЕЧИТЕЛЯ
Издадена от министъра на здравеопазването
Обн. ДВ. бр.56 от 6 Юли 2018г.
Чл. 1. Наредбата урежда конкретните видове дейности по здравно консултиране, профилактични прегледи и изследвания на лица, навършили 16 години, за извършването на които не е необходимо съгласието на родителя или попечителя.
Чл. 2. (1) Дейностите по здравно консултиране включват консултиране:
1. по въпросите на поведенческия здравен риск;
2. по въпросите на психичното здраве и личностното развитие;
3. по въпросите на сексуалното и репродуктивното здраве;
4. по въпросите на денталното здраве;
5. за повишаване на културата по отношение на здравната система и поведението при заболявания.
(2) Здравното консултиране по въпросите на поведенческия здравен риск се отнасят до:
1. принципите за водене на здравословен начин на живот и възможностите за целенасочено и активно влияние на фактори, действащи благоприятно върху здравето;
2. режима на учене/труд и почивка;
3. личната хигиена;
4. рационалното хранене;
5. тютюнопушенето;
6. консумацията на алкохол;
7. употребата на наркотични вещества;
8. двигателната активност и спорта;
9. превенцията на злополуки, травми, отравяния и изгаряния;
10. оказването на първа долекарска помощ.
(3) Здравното консултиране по въпросите на психичното здраве и личностното развитие се отнасят до:
1. емоционално здраве и справяне със стрес;
2. превенция на депресивност, тревожност и суициден риск;
3. себевъзприемане и самооценка;
4. интелектуално развитие;
5. въпроси, свързани с човешките взаимоотношения.
(4) Здравното консултиране по въпросите на сексуалното и репродуктивното здраве се отнасят до:
1. физическото развитие и половото съзряване в юношеството;
2. семейното планиране;
3. нежеланата бременност и възможностите за контрацепция;
4. сексуално предаваните инфекции и ХИВ/СПИН;
5. личната хигиена.
(5) Здравното консултиране по въпросите на денталното здраве се отнасят до:
1. оралната хигиена;
2. поведенческите фактори с влияние върху денталното здраве;
3. денталната естетика.
(6) Здравното консултиране за повишаване на културата по отношение на здравната система и поведението при заболявания се отнася до:
1. запознаването с правата и задълженията на пациента;
2. запознаването със структурата, организацията и работния график на лечебното заведение и квалификацията на медицинските специалисти;
3. инфекциозните заболявания и паразитози, както и ваксинопрофилактиката;
4. хроничните неинфекциозни заболявания;
5. използването на медицинска информация в интернет пространството.
Чл. 3. Профилактичните прегледи включват:
1. профилактичните прегледи, които се извършват в обем съгласно приложение № 1 от Наредба № 8 от 2016 г. за профилактичните прегледи и диспансеризацията (ДВ, бр. 92 от 2016 г.);
2. дентален преглед със снемане на зъбен статус;
3. профилактичен преглед при специалист.
Чл. 4. Изследванията включват:
1. изследване за заразеност с ХИВ при условията на Наредба № 47 от 2009 г. за условията и реда за изследване, съобщаване и отчет на заразеност с вируса на синдрома на придобитата имунна недостатъчност (ДВ, бр. 103 от 2009 г.);
2. изследване за заразеност със сифилис, гонорея, урогенитална хламидийна инфекция при условията на Наредба № 3 от 2016 г. за реда и условията за провеждане на диагностика, профилактика и контрол на сифилис, гонорея и урогенитална хламидийна инфекция (ДВ, бр. 43 от 2016 г.);
3. профилактично изследване на кръв и урина;
4. изследване за бременност.
Чл. 5. В случай на установяване на отклонения от здравословното състояние/заболяване в хода на провежданите здравни консултации, прегледи и/или изследвания лекарят, установил отклонението, задължително и своевременно уведомява родителя или попечителя на лицето.
Заключителни разпоредби
Параграф единствен. Наредбата се издава на основание чл. 87, ал. 3 от Закона за здравето.